Kogolen bè yó,
bud lemwót Jisas efatu yóm Lanaw Galili.
Sotu gel boluy le du yóm lanaw yó,
Lanaw Tibiryas.
Tey tau wen huli ke Jisas,
abay se deng ton le yóm hentaw ton gel nmoen bè kehkóhen des.
Timbow kól fatu Jisas ne yó kem gel lemolò du,
mneged le eta yóm bulul udì ne bè yó gónó le myón.
Bè yóm kdaw yó,
móyónen hto ne yóm kmò le ken bong yó kem Ju bè yóm Kdaw Khius.
Timbow temngel Jisas gu bè yóm gónó le myón,
tódô tonen yó kem tey tau muluk ebéléen,
yó monen mò ke Filip,
“Gónó tekuy bemli du mò ken le ni kem tau ni?”
(Yó gónón mon du yóm yó mò tilówen ke Filip.
Okóm deng eles tngónen ne kun yóm angat nmoen.)
Bnalà Filip se,
monen,
“Sukéy sotu tau bè wolu bulón btes ken le ni kem tau ni,
bede olon ket kul na udì.”
Mudél se ke Andru,
yóm sotu tau lemolò ke Jisas,
yóm twoli Simun Pitér,
monen,
“Wen ngà mit bnotu bè ni,
limu botù mambang ne lewu tedek utón él.
Okóm tô kmò le kul du ni kem tey tau wen nii?”
Ne mon Jisas se mò kul,
“Hyón ye lu dé yó kem tau.”
Uma kóm wen gónón ukol bnes bè yóm gónó le nô yó.
Ne tahu se,
gotu le myón yóm le.
Yó kwen kem logi,
botong limu libu.
Ne omin Jisas ma yóm mambang yó koni,
bede nan gna mni bè Dwata,
ne ominen hsagid du ebè yó kem tau myón bè yó.
Ne bud senged se kmoen du yóm utón él.
Gotu le bsow yóm kdê le.
Timbow deng kken le,
mon Jisas mò yó kem gel lemolò du,
“Sentifun ye yó kem lukasen anì là gamaen.”
Tahu se,
gotu sentifun le.
Botong sfolò lewu abì henok lukasen yóm tehe tek limu botù mambang yó.
Bè yóm kton le du yó kem tau yóm hentaw ton nmò Jisas bélê le yó,
botong mon le,
“Deng duhen ni se yóm tugod Dwata hendón tekuy,
yóm hógów Dwata elem benwu.”
Ne yó tô atul le,
tódô tô nówóng le Jisas mò tau hol geta bélê le.
Okóm tngón Jisas yóm tô nmò le,
yó gónón tódô hlayuk bélê le,
hetsik mógów elem bulul tek sotuhen.